«Автозапчасть»-р чемпионщ!
Зэхьэзэхуэр иухыным иджыри джэгугъуищ иIэжу Къэбэрдей-Балъкъэрым футболымкIэ и чемпион хъуащ Бахъсэн и «Автозапчасть»-р.
Къэнэжа джэгугъуиплIым языхэзым щытекIуэмэ, дыщэ медалхэр зыIэрыхьэну «Автозапчасть»-м и футболистхэм Iуэхур кIыхьлIыхь ящIакъым. Псынэдахэ щыIэу абыхэм хагъэщIащ щIыпIэ «Родник»-р икIи зыри зылъэщIэмыхьэжыфын хъуахэщ.
Мы зэIущIэр хуабжьу гуащIэу екIуэкIащ. Къэбэрдей-Балъкъэрым футболымкIэ и гуп нэхъыщхьэм къыхэнэн папщIэ «Родник»-м и дежкIэ дэтхэнэ зы очкори дыщэ пэлъытэщ. «Автозапчасть»-ри чемпион хъуну хуэпIащIэрт. ИкIэм-икIэжым, хьэщIэхэм зы топкIэ нэхъыбэ дагъэкIри, текIуэныгъэр яхьащ.
Дыщэ медалхэм къадэкIуэу бахъсэндэсхэм нэгъуэщI зы ехъулIэныгъи Псынэдахэ щызыIэрагъэхьащ. Мыгъэрей зэхьэзэхуэм абыхэм я хьэрхуэрэгъухэм щыхудагъэкIа топхэм я бжыгъэр 100-м щIрагъэгъуащ.
Бабугент къуажэм щыIэу хэгъэрейхэр хэзыгъэщIа «Союз-Сэрмакъым» Къэбэрдей-Балъкъэрым и кубокым дыжьын медалхэри щIигъужыну къыщIэкIынущ. Абы папщIэ ар зы текIуэныгъэ закъуэ хуеижу аращ.
Ещанэ увыпIэм ерыщу иризоныкъуэкъу «Къэхъунымрэ» «Тэрчымрэ». Зи чэзу зэIущIэхэм ахэр бжыгъэшхуэкIэ щытекIуащ.
Гуп нэхъыщхьэм къыхагъэкIыну шынагъуэ зиIэхэм джэгугъуэ блэкIам зы очкои къахуэхьакъым. Зи гугъу тщIа «Родник»-мрэ «ЛогоВАЗ»-мрэ къищынэмыщIауэ, я зэIущIэхэр ирагъэхьащ «Кэнжэми», «Спартак-Налшыкми», «Бахъсэнми». «Iэдиихум» и гугъу умыщIыжыххэми хъунущ.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и гуп нэхъыщхьэм иужьу щызэхэта зэIущIэхэм къарикIуа бжыгъэхэм: «Псыгуэнсу» (Псыгуэнсу) — «Iэдииху» (Iэдииху) — 2:1, «Къэхъун» (Къэхъун) — «ГорИс-179-Кавказкабель» (Прохладнэ) — 5:1, «Спартак-Налшык-Д» (Налшык) — «Велес» (Къэрэгъэш) — 0:1, «Родник» (Псынэдахэ) — «Автозапчасть» (Бахъсэн) — 2:3, «Бедик» (Арщыдан) — «Нарт» (Нарткъалэ) — 3:1, «Бахъсэн» (Бахъсэн) — «Тэрч» (Тэрч) — 1:8, «ЛогоВАЗ» (Бабугент) — «Союз-Сэрмакъ» (Налшык) — 2:4, «ХьэтIохъущыкъуей» (ХьэтIохъущыкъуей) – «Кэнжэ» (Кэнжэ) — 6:1.
Хьэтау Ислъам.
